I mandags bragte Version2 historien om at Bank of England lancerer en BitCoin-konkurrent. Reaktionerne på Version2 og resten af nettet var de forventelige om at Bank of England var en dinosaur der havde misforstået BitCoin og at RSCoin var formålsløst.

Men nyheden pirrede mig, så jeg gravede efter noget reel information ud over det gentagelser af pressemeddelelses-niveau som Version2 og de fleste andre nyhedssites kunne bringe. Jeg fandt en teknisk artikel af forskerne bag RSCoin, George Danezis og Sarah Meiklejohn fra University College London: »Centrally Banked Cryptocurrencies«

RSCoin er ikke en færdig digital valuta, men et framework centralbanker kan bruge til at udvikle deres egen digitale valuta. Problemet RSCoin først og fremmest er sat i verden for at løse er ikke at konkurrere mod BitCoin, men at indføre ny teknologi der skal støtte rollen som centralbank. Det vil sige af RSCoin delvist skal erstatte de systemer Nationalbanken idag understøtter for at der kan flyttes penge mellem bankerne. RSCoin skal blandt andet kunne understøtte den process der går galt hver gang vi hører historier om at Nets og Danske Bank er skyld i at lønmodtagerne ikke modtager løn. De eksisterende systemer er ret dyre at drive og er langsomme.

Derudover har BitCoin nogle begrænsninger der forhindrer mere end 7 transaktioner per sekund – Visa håndterer 2000 transaktioner per sekund. Det gør BitCoin, i sig selv, ude af stand til at erstatte centralbankernes systemer, selv hvis stabiliteten var tilsvarende andre reservevalutaer. Der er en række forslag til at løse dette problem, både internt i BitCoin-communityet og blandt andre digitale valutaer. I den sammenhæng er RSCoin bare endnu et produkt.

Hovedforskellen mellem BitCoin og RSCoin er at RSCoin gør op med den status miners har. I RSCoin får miners mindre magt og skal autoriseres af centralbanken, desuden bliver genereringen af mønter frakoblet mining-processen. Det forhindre en række mulige angreb på RSCoin. RSCoin vil tilsyneladende stadigvæk kunne understøtte anonyme transaktioener og ad hoc-wallets, men til forskel fra de eksisterende finansielle systemer vil RSCoin være mere gennemsigtigt i stil med BitCoin hvor alle transaktioner ligger frit fremme.

For antiestablishment-typerne er RSCoin selvfølgelig på ingen måde en erstatning for BitCoin. For den brede befolkning er der nok ikke den store forskel på om magten ligger hos centralbankerne eller en obskur gruppe super-miners. Men først og fremmest handler RSCoin om at erstatte bankernes præ-blockchain teknologi med noget nyere og mere tidssvarende.